És una de les conclusions d'un sondeig d'ACCIÓ, segons el qual formar part d'un clúster ha aportat a les empreses més connexió amb el sector, més informació i coneixement i poder treballar conjuntament projectes d'innovació durant la pandèmia
El 80% de les empreses que formen part d'un clúster considera que el fet de ser-ne membres els posiciona millor per poder fer front a la crisi actual provocada per la COVID-19.
És una de les conclusions d'un sondeig elaborat per ACCIÓ -l'agència per a la competitivitat de l'empresa del Departament d'Empresa i Coneixement-.
Un clúster és una agrupació d'empreses (startups, pimes i multinacionals) i agents de l'entorn (universitats i centres tecnològics) d'un determinat àmbit econòmic que comparteixen recursos, generen sinergies i es projecten internacionalment.
Es tracta d'un instrument que permet millorar la competitivitat dels membres que en formen part a partir la definició de reptes estratègics conjunts i del desenvolupament de projectes transformadors.
Segons el sondeig, el 69% de les empreses asseguren que el fet de formar part d'un clúster durant la pandèmia els ha permès connectar-se amb altres empreses del sector, al 60% disposar de més informació i coneixement i al 49% poder treballar conjuntament projectes d'innovació.
En aquest sentit, segons el director de la Unitat de Clústers d'ACCIÓ, Joan Martí, " la crisi actual posa de manifest la necessitat de les empreses de transformar-se i adaptar la seva activitat i models de negoci per fer front a nous reptes globals ".
En aquest context, segons Martí, " el canvi estratègic és un eix clau de la política de clústers per impulsar la competitivitat de l'empresa, perquè permet primer entendre com reposicionar-nos i a continuació impulsar projectes transformadors.
Els clústers estan actuant com a 'refugis' estratègics on compartir les mesures que les empreses estan activant, coneixement sobre com evoluciona el negoci i crear solucions de manera conjunta".
De fet, en els últims mesos, els 29 clústers catalans han estat treballant iniciatives concretes per fer front a l'emergència provocada per la COVID-19 en àmbits com producció de material sanitari, la ciberseguretat i el teletreball, l'educació a casa, la salut mental durant el confinament i l'alimentació.
Creix el nombre d'empreses als clústers catalans
Precisament, el nombre d'empreses que formen part de clústers catalans ha augmentat un 13% en un any.
D'aquesta manera, actualment a Catalunya hi ha 29 clústers que compten amb 2.600 socis (entre empreses i altres entitats), que generen 300.000 llocs de treball i que representen el 30% del PIB.
Segons Martí, " Catalunya compta amb més de 25 anys d'experiència en política de clústers i disposem d'un ecosistema consolidat, alhora que en contant evolució, ja que més de la meitat dels clústers catalans tenen com a mínim una dècada de trajectòria ", explica. "
Que els clústers catalans segueixin creixent i sumant nous membres demostra la seva importància com a eina de competitivitat, especialment en un context com l'actual, ple de reptes, on cal una acció conjunta i diversa", assegura.
Els 2.600 socis de clústers representen un teixit divers d'actors, ja que un 70% són pimes, un 13% de grans empreses, un 10% de centres de recerca, universitats i proveïdors de coneixement; un 4,5% de startups, entre altres agents de l'entorn.
Es tracta dels clústers que formen part del programa Catalunya Clústers d'ACCIÓ